Title: P R E D K L A D A C I A S P R Á V A
Author: sppf
Last saved by: spano

Predkladacia správa

Vláda Slovenskej republiky schválila uznesením vlády SR č. 450/2002 zo dňa             25. apríla 2002 finančné prostriedky vo výške 184 247 tis. Sk na výstavbu technickej infraštruktúry v obci Kechnec. Pri predkladaní materiálu „Výstavba technickej infraštruktúry v obci Kechnec“ na rokovanie vlády SR v roku 2002 sa nepostupovalo v súlade so zákonom č.193/2001 Z. z. o podpore na zriadenie priemyselných parkov  a o doplnení zákona NR SR   č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov. Dôvodom bol veľký záujem investorov, ako aj krátkosť času v procese rozhodovania zo strany investorov. 

Projekt priemyselného parku Kechnec vyplýval zo záujmu zahraničných investorov     o  začatie výroby na území východného Slovenska, ako i podnikateľských aktivít miestnych podnikateľských subjektov. Priemyselný park (ďalej len „PP“) v katastrálnom území obce Kechnec bol posúdený a navrhnutý podľa kritérií pre výber lokalít „PP“ pre umiestnenie „PP“ v Slovenskej republike pre potreby vypracovania „Štúdie pre umiestnenie PP na území SR“ v zmysle uznesenia vlády SR č. 1039/2000 zo dňa 13. 12. 2000 (bod B.5.). Určujúcim lokalizačným faktorom bola tiež poloha obce Kechnec na celoštátnej a nadregionálnej sídelnej a komunikačnej osi (Košice – štátna hranica – Miskolc) a nadväzujúcom priestore US STEEL Košice, VSŽ Košice v suburbárnom pásme Košíc. 

V parku sú v súčasnosti etablovaní nasledovní investori: MOLEX Slovakia, a. s. a firma GILBOS SLOVENSKO, s. r. o., ktorí vytvorili cca 800 pracovných miest.
Ku dňu predkladania materiálu sú potencionálni ďalší investori s predpokladanou investíciou v celkovej výške cca 760 mil. Sk a s predpokladom vytvorenia cca 500 pracovných miest (pozri príloha č. 3 predkladaného materiálu).

Obec Kechnec ku dňu 31. decembra 2003 vyčerpala v súlade s uznesením vlády SR     č. 450/2002 zo sumy 184 247 tis. Sk finančné prostriedky vo výške 184 247 tis. Sk. Zostatok na účte v celkovej výške 1 013 241,70 Sk predstavuje výnos z prostriedkov štátneho rozpočtu, ktorý  obec odviedla do štátneho rozpočtu.

Počas realizácie výstavby technickej infraštruktúry vznikli obci Kechnec navyše vyvolané náklady vo výške   28 805 tis. Sk, ktoré obec požaduje uhradiť z rozpočtu kapitoly MH SR v roku 2004 z programu 07K Rozvoj priemyslu a podpora podnikania. 

Prijatie predkladaného návrhu  k Dofinancovaniu výstavby technickej infraštruktúry v obci Kechnec  z dôvodu navyše vyvolaných nákladov v praxi nepredpokladá dodatočný finančný dopad na už schválený štátny rozpočet Slovenskej republiky, nakoľko poskytnuté finančné prostriedky budú uhradené z už schváleného rozpočtu kapitoly MH SR na rok 2004 bez vplyvu na zmenu záväzných ukazovateľov, dopad na hospodárenie podnikateľskej sféry a iných právnických osôb,  dopad na životné prostredie a pozitívne ovplyvní zamestnanosť.

Prílohu materiálu tvoria nasledovné dokumenty:

1.	Uznesenie vlády č. 450/2002 a príloha k UV SR č. 450/2002 Špecifikácia investičných nákladov na vybudovanie technickej  infraštruktúry,
2.	Výpis z účtu z NBS – č. účtu  887-11006512 vedený v pobočke Košice k 31. 12. 2003,
3.	Správa o stave investorov v „Priemyselnom parku Kechnec“.